
RAPORT COMUN 

asupra  

proiectului de Lege pentru modificarea şi completarea Ordonanţei de urgenţă a Guvernului nr.194/2002 privind regimul străinilor în România
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi şi Comisia pentru apărare, ordine publică şi siguranţă naţională au fost sesizate spre dezbatere, în fond, cu proiectul de Lege pentru modificarea şi completarea Ordonanţei de urgenţă a Guvernului nr.194/2002 privind regimul străinilor în România, trimis Comisiei juridice, de disciplină şi imunităţi cu adresa nr. PL-x 108 din 8 aprilie 2013, înregistrat cu nr. 31/490 din 9 aprilie 2013 şi Comisiei pentru apărare, ordine publică şi siguranţă naţională, cu adresa nr. PL-x 108 din 8 aprilie 2013, înregistrat cu nr. 32/151 din 8 aprilie 2013.
Senatul, în calitate de primă Cameră  sesizată, a adoptat proiectul de lege, în şedinţa din 2 aprilie 2013.

Camera Deputaţilor este Cameră decizională, în conformitate cu dispoziţiile art.75 alin.(1) din Constituţia României, republicată, şi ale art. 92 alin. (9) pct.1 din Regulamentul Camerei Deputaţilor, republicat.

Consiliul Legislativ a avizat favorabil, cu observaţii şi propuneri, iniţiativa legislativă, conform adresei cu nr.93 din 26 februarie 2013.

Comisia pentru politică externă a avizat favorabil proiectul de lege, cu unanimitate de voturi, în şedinţa din data de 16 aprilie 2013, conform adresei cu nr.33/17 din 16 aprilie 2013.

Proiectul de lege are ca obiect de reglementare modificarea şi completarea Ordonanţei de urgenţă a Guvernului nr.194/2002 privind regimul străinilor în România.
În conformitate cu prevederile art.61 şi art. 63 din Regulamentul Camerei Deputaţilor, republicat, membrii Comisiei pentru apărare, ordine publică şi siguranţă naţională şi membrii Comisiei juridice, de disciplină şi imunităţi au examinat în data de 13 aprilie 2013, în şedinţe separate, proiectul de lege, expunerea de motive, avizul Consiliului Legislativ şi avizul Comisiei pentru politică externă.
La dezbateri au participat, în calitate de invitaţi din partea Inspectoratului General pentru Imigrări, domnul Ştefan Pop - inspector general adjunct şi domnul Viorel Gândac - comisar şef. Domniile lor au susţinut, în cadrul dezbaterilor din şedinţele celor două comisii sesizate în fond, aprobarea proiectului de lege în forma adoptată de Senat.

Din numărul total de 27 membri ai Comisiei juridice, de disciplină şi imunităţi au fost prezenţi la lucrările Comisiei 23 deputaţi şi din partea Comisiei pentru apărare, ordine publică şi siguranţă naţională au fost prezenţi  21 membri ai Comisiei, din numărul total de 23 deputaţi.

În urma dezbaterilor, membrii celor două Comisii sesizate în fond au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, un raport comun de adoptare a proiectului de Lege pentru modificarea şi completarea Ordonanţei de urgenţă a Guvernului nr.194/2002 privind regimul străinilor în România, în forma adoptată de Senat.
În raport de obiectul şi conţinutul său, proiectul de lege face parte din categoria legilor ordinare.
            PREŞEDINTE,             
                         PREŞEDINTE,                                                                

             BOGDAN LIVIU CIUCĂ


           ION MOCIOALCĂ 
Consilier  parlamentar, 



              Consilier  parlamentar,
                 Rodica Penescu

                                                                George Cucu

